Öryggisfyrirtæki gefur öryggi stafrænna ökuskírteina falleinkunn. Auðvelt sé að falsa skírteinin og jafnvel nota þau til að stunda kosningasvindl. Dómsmálaráðuneytið telur sig hafa komið í veg fyrir það.
Upplýsingatæknifyrirtækið Syndis birti í vikunni úttekt á öryggi stafrænna ökuskírteina. Úttektin leiðir meðal annars í ljós, eins og áður hefur verið bent á, að tiltölulega auðvelt sé að falsa skírteinin. Einfaldasta fölsunin felst einfaldlega í að taka skjáskot af skírteininu og eiga við það í myndvinnsluforritum. Hins vegar geta tölvulæsir nýtt sér hugbúnað á netinu sem gerir nær ómögulegt að greina muninn á fölsuðu og ófölsuðu skilríki. Helsta gagnrýnin snýr að því að ekki er hægt að skanna strikamerki skírteinisins og bera það saman við gagnagrunna hins opinbera.
Fölsuð skilríki opna ýmsar dyr sem annars stæðu lokaðar. Það hefur löngum tíðkast meðal ungmenna að nota fölsuð skilríki til að komast inn á skemmtistaði eða kaupa áfengi. Syndis bendir einnig á að hægt sé að nota fölsuðu skilríkin til að taka út lyfseðilsskyld lyf eða, til að kjósa í kosningum. Með öðrum orðum, öryggisgallinn í rafrænu ökuskírteinunum opni möguleikann á kosningasvindli.
Samkvæmt svörum frá dómsmálaráðuneytinu hefur verið þróað snjallforrit í farsíma með einföldum skanna sem sannreynir stafræn ökuskírteini og hefur það nú þegar verið tekið í notkun á kjörstöðum. Samkvæmt upplýsingum fréttastofu var forritið tekið í notkun nú á allra síðustu dögum en atkvæðagreiðsla utan kjörfundar hófst 13. ágúst, og fram að því höfðu kjörstjórnir enga leið til að sannreyna skírteinin.